ARVAMUS 7. Kontrollikoda auditeeris a) ühisettevõtte raamatupidamise aastaaruannet, mis koosneb finantsaruannetest (5) ja eelarve täitmise aruannetest (6)31. detsembril 2017. aastal lõppenud eelarveaasta kohta, b) raamatupidamise aastaaruande aluseks olevate tehingute seaduslikkust ja korrektsust vastavalt Euroopa Liidu toimimise lepingu artiklis 287 sätestatud nõuetele. Arvamus raamatupidamise aastaaruande usaldusväärsuse kohta 8. Kontrollikoja hinnangul annab ühisettevõtte raamatupidamise aastaaruanne 31. detsembril 2017 lõppenud eelarveaasta kohta kõikides olulistes aspektides õiglase pildi ühisettevõtte finantsolukorrast 31. detsembri 2017. aasta seisuga, finantstulemustest, rahavoogudest ja netovara muutustest lõppenud aastal vastavalt selle finantsmäärusele ja komisjoni peaarvepidaja poolt vastu võetud arvestuseeskirjadele. Viimased põhinevad rahvusvaheliselt tunnustatud avaliku sektori raamatupidamisstandarditel. Arvamus raamatupidamise aastaaruande aluseks olevate tulude seaduslikkuse ja korrektsuse kohta 9. Kontrollikoja hinnangul on 31. detsembril 2017 lõppenud eelarveaasta raamatupidamise aastaaruande aluseks olevad tulud kõigis olulistes aspektides seaduslikud ja korrektsed. Arvamus raamatupidamise aastaaruande aluseks olevate maksete seaduslikkuse ja korrektsuse kohta 10. Kontrollikoja hinnangul on 31. detsembril 2017 lõppenud eelarveaasta raamatupidamise aastaaruande aluseks olevad maksed kõigis olulistes aspektides seaduslikud ja korrektsed. Asjaolu rõhutamine 11. Ilma eeltoodud arvamust kahtluse alla seadmata juhib kontrollikoda tähelepanu järgnevale asjaolule. 7. juulil 2010 vastu võetud nõukogu järeldustega ( 7 ) kiideti heaks ühisettevõtte rahaline sissemakse ITERi projekti algselt aastaks 2020 kavandatud ehitusetappi summas 6,6 miljardit eurot (2008. aasta hindades). Summa ei sisaldanud Euroopa Komisjoni poolt võimalike ettenägematute kulude katmiseks 2010. aastal välja pakutud 663 miljonit eurot ( 8 ) 12. ad referendum , mis tähendab, et iga liige pidi taotlema projektikulude heakskiitmist oma riigi valitsuse eelarvemenetluse käigus. Novembris 2016 kiitis ITERi nõukogu ( 9 ) heaks ITERi uue projektikirjelduse (ulatus, ajakava ja maksumus). Projekti ajakava ( 10 ) kiitsid heaks kõik ITERi liikmed ( 11 ) ning projektikulud kokku kiideti heaks, mis tähendab, et iga liige pidi taotlema projektikulude heakskiitmist oma riigi valitsuse eelarvemenetluse käigus. 13. ITERi nõukogu kinnitatud uus ajakava koosnes neljast etapist; projekti ehitusetapi (esimene plasma) esimese strateegilise vahe-eesmärgi saavutamise tähtaeg on detsember 2025 ja kogu ehitusetapi prognoositud valmimistähtaeg on detsember 2035, 15 aastat hiljem algses projektikirjelduses toodud tähtajast. Uue etappideks jaotatud lähenemisviisi eesmärk on paremini ühtlustada projekti rakendamine kõigi ITER IO liikmete prioriteetide ja piirangutega. 14. Pärast ITERi uue projektikirjelduse heakskiitmist koostas ühisettevõte F4E uue ajakava ning arvutas ümber ühisettevõtte hinnangulise panuse projekti ehitusetapi valmimisse. 15. 2016. aasta detsembris ühisettevõtte juhatusele esitletud tulemustest selgus, et pärast 2020. aastat on ehitusetapiks prognooside kohaselt vaja 5,4 miljardit eurot (2008. aasta hindades), mis on 82 % rohkem kui heakskiidetud 6,6 miljardi euro suurune eelarve (2008. aasta hindades). Euroopa Liidu Nõukogu poolt 2010. aastal heaks kiidetud 6,6 miljardi euro suurune eelarve (2008. aasta hindades) on nüüd ühisettevõtte kulude ülempiiriks aastani 2020. 16. Tuleb märkida, et lisaks ehitusetapile peab ühisettevõte pärast 2035. aastat panustama ITERi kasutusetappi ( 12 ) ning sellele järgnevatesse deaktiveerimise ja dekomisjoneerimise etappidesse. Panust kasutusetappi pärast 2035. aastat ei ole veel hinnatud. ITER IO hinnangu kohaselt on ühisettevõtte panus deaktiveerimise ja dekomisjoneerimise etappides vastavalt 95,54 miljonit eurot (2001. aasta hindades) ja 180,2 miljonit eurot (2001. aasta hindades) ( 13 ) 17. Ühisettevõtte F4E prognoosid esimese plasma osas vastavad ITER IO projekti ajakavale (seatud ajakava käsitletakse kõige varasema võimaliku tehniliselt saavutatava tähtajana) ( 14 ) 18. Juunis 2017 avaldas komisjon teatise ELi panuse kohta reformitud ITERi projekti; ( 15 ) teatisega sooviti saavutada Euroopa Parlamendi toetus ja saada ELi nõukogult komisjoni jaoks mandaat uue projektikirjelduse ( 16 ) heakskiitmiseks Euratomi nimel. 19. Kuigi uus projektikirjeldus ei hõlma ettenägemata kulusid, märkis komisjon oma teatises, et ajakava jaoks oleks asjakohane kokku leppida 24-kuuline ning eelarve jaoks 10–20 % suurune puhver ( 17 ) . Lisaks hõlmasid 6,6 miljardi euro suurusest eelarvest kinnipidamisega seotud meetmed esimese plasma jaoks mittehädavajalike komponentide hankimise ja installeerimise edasilükkamist. Hoolimata ITERi ehitusetapi juhtimisel ja kontrollimisel tehtud edusammudest püsib oht, et projekti elluviimise kulud võivad endiselt kasvada ja selle lõpuleviimine uue projektikirjeldusega võrreldes veelgi edasi lükkuda. 20. 29. märtsil 2017 teavitas Ühendkuningriik Euroopa Ülemkogu enda otsusest EList ja Euratomist väljaastumise kohta. Väljaastumise tingimused lepitakse kokku läbirääkimiste käigus. See võib avaldada märkimisväärset mõju ühisettevõtte F4E edasisele tegevusele ja ITERi projektile. Juhtkonna ja organisatsiooni järelevalve eest vastutavate isikute kohustused 21. Vastavalt Euroopa Liidu toimimise lepingu artiklitele 310–325 ja ühisettevõtte finantsmäärusele vastutab juhtkond rahvusvaheliselt tunnustatud avaliku sektori raamatupidamisstandardite kohase raamatupidamise aastaaruande koostamise ja esitamise ning raamatupidamise aastaaruande aluseks olevate tehingute seaduslikkuse ja korrektsuse eest. Juhtkonna kohustused hõlmavad finantsaruannete koostamiseks ja esitamiseks vajalike sisekontrollimehhanismide kavandamist, rakendamist ja käigushoidmist nii, et neis ei esineks pettusest või vigadest tingitud olulist väärkajastamist. Juhtkond vastutab ka selle eest, et finantsaruannetes kajastatud tegevus, finantstehingud ja teave oleks kooskõlas vastavate õigusaktidega. Ühisettevõtte juhtkonnal on lõplik vastutus raamatupidamise aastaaruande aluseks olevate tehingute seaduslikkuse ja korrektsuse eest. 22. Raamatupidamise aastaaruande koostamisel on juhtkonna ülesanne hinnata ühisettevõtte vastavust tegevuse jätkuvuse põhimõttele, avaldades tegevuse jätkuvusega seotud küsimused, kui see on asjakohane, ja lähtudes raamatupidamises tegevuse jätkuvuse põhimõttest. 23. Isikud, kelle ülesandeks on organisatsiooni järelevalve, vastutavad selle finantsaruandluse üle järelevalve tegemise eest. Audiitori kohustused raamatupidamise aastaaruande ja selle aluseks olevate tehingute auditeerimisel 24. Kontrollikoja eesmärk on saada piisav kindlus selle kohta, et ühisettevõtte raamatupidamise aastaaruanne ei sisalda olulisi väärkajastamisi ning selle aluseks olevad tehingud on seaduslikud ja korrektsed, ning esitada oma auditi põhjal Euroopa Parlamendile ja nõukogule või muudele asjaomastele eelarve täitmisele heakskiidu andmise eest vastutavatele institutsioonidele kinnitav avaldus, mis kinnitab raamatupidamise aastaaruande usaldusväärsust ning selle aluseks olevate tehingute seaduslikkust ja korrektsust. Piisav kindlus on väga suurt tõenäosust tähistav kindlus, kuid see ei taga, et oluline väärkajastamine või nõuete mittejärgimine auditi käigus alati avastatakse. Need võivad tuleneda pettusest või veast ja neid peetakse oluliseks siis, kui võib põhjendatult eeldada, et need võivad üksikult või koos mõjutada majandusotsuseid, mida kasutajad raamatupidamise aastaaruande alusel teevad. 25. Auditi käigus viiakse läbi protseduure auditi tõendusmaterjali kogumiseks aruandes esitatud summade ja andmete ning aruande aluseks olevate tehingute seaduslikkuse ja korrektsuse kohta. Audiitor valib protseduurid, tuginedes oma hinnangule, sh hinnates aruandes pettusest või vigadest põhjustatud olulise väärkajastamise ja selle aluseks olevate tehingute Euroopa Liidu õigusraamistiku olulise nõuetele mittevastavuse riski. Asjakohaste auditiprotseduuride kavandamiseks (kuid mitte arvamuse esitamiseks sisekontrollimehhanismide tulemuslikkuse kohta) võtab audiitor riskihinnangu tegemisel arvesse aruande koostamiseks ja õiglaseks esitamiseks ning selle alustehingute seaduslikkuse ja korrektsuse tagamiseks rakendatud sisekontrollimehhanisme. Auditi käigus hinnatakse ka kasutatud arvestuspõhimõtete asjakohasust ja juhtkonna koostatud arvestushinnangute põhjendatust, samuti aruande üldist esituslaadi. 26. Tulude puhul kontrollib kontrollikoda komisjonilt ja muudelt sidusrühmadelt saadud toetust ning hindab ühisettevõtte tasude ja muude tulude kogumise korda. 27. Kulude puhul auditeerib kontrollikoda maksetehinguid, kui kulud on kantud, kirjendatud ja heaks kiidetud. Kõiki makseliike (sealhulgas vara soetamiseks tehtud makseid), välja arvatud ettemaksed, auditeeritakse nende tegemise seisuga. Ettemakseid auditeeritakse siis, kui vahendite saaja on nende korrakohast kasutamist tõendanud ning ühisettevõte on need kas samal aastal või hiljem tasaarvestuse tegemisega heaks kiitnud. 28. Käesoleva aruande ja kinnitava avalduse koostamisel võttis kontrollikoda arvesse sõltumatu välisaudiitori audititööd, mis hõlmas ühisettevõtte raamatupidamise aastaaruande kontrollimist vastavalt ELi finantsmääruse artikli 208 lõikes 4 ( 18 ) sätestatud nõuetele.